b'\n_START_ARTICLE_\nGeorge Eric Deacon Alcock\n_START_SECTION_\n\xc5\xbdivljenje in delo\n_START_PARAGRAPH_\nNajprej je opazoval meteorje in meteorske roje. Leta 1953 se je odlo\xc4\x8dil, da bo za\xc4\x8del iskati komete, leta 1955 pa je za\xc4\x8del iskati tudi nove. S pomo\xc4\x8djo spomina na vzorce tiso\xc4\x8dih zvezd je lahko vidno razlo\xc4\x8dil vsiljivce._NEWLINE_Leta 1959 je odkril komet C/1959 Q1 (Alcock), prvi komet, ki so ga po letu 1894 odkrili v Zdru\xc5\xbeenem kraljestvu. Le pet dni kasneje je odkril \xc5\xa1e enega, C/1959 Q2 (Alcock). Leta 1963 in 1965 je odkril \xc5\xa1e dva kometa. Leta 1967 je odkril svojo prvo novo HR Delfina) (HR Delphini), za katero se je pokazalo, da ima nenavadno svetlobno krivuljo. Odkril je \xc5\xa1e dve novi, leta 1968 LV Lisi\xc4\x8dke (LV Vulpeculae) in leta 1970 V368 \xc5\xa0\xc4\x8dita (V368 Scuti). Leta 1983 je okril svoj peti in zadnji komet C/1983 H1 (IRAS-Araki-Alcock). Leta 1991 je odkril novo V838 Herkula (V838 Herculis)._NEWLINE_Zelo se je zanimal tudi za meteorologijo in zelo rad je opazoval ptice._NEWLINE_Njegovi dose\xc5\xbeki so bili izjemni. V primeri s sodobnimi detektorji CCD, fotometri\xc4\x8dnimi in ra\xc4\x8dunalni\xc5\xa1kimi iskalnimi programi se njegovi vizualni postopki pri odkritjih zdijo staromodni in zastareli in je tudi malo verjetno, da jih bo kdo \xc5\xa1e kdaj ponovil.\n_START_SECTION_\nNagrade\n_START_PARAGRAPH_\nPrejel je Red britanskega imperija (MBE)._NEWLINE_Leta 1963 je prejel Medaljo Jackson-Gwiltove Kraljeve astronomske dru\xc5\xbebe.\n_START_SECTION_\nPoimenovanja\n_START_PARAGRAPH_\nPo njem se imenuje asteroid 3174 Alcock.'